ไทยพาณิชย์ปฏิวัติวงการ Payrollเปิดวาร์ปทางรอดมนุษย์เงินเดือน
ไทยพาณิชย์เปิดตัว “มีตังค์” ปฏิวัติวงการบัญชีเงินเดือน (Payroll) ด้วยบริการ “เบิกเงินเดือนล่วงหน้า” (On-Demand Access Wages)
16 ต.ค. 2562

ไทยพาณิชย์เปิดตัว “มีตังค์” ปฏิวัติวงการบัญชีเงินเดือน (Payroll) ด้วยบริการ “เบิกเงินเดือนล่วงหน้า” (On-Demand Access Wages)
นายอรพงศ์ เทียนเงิน ผู้จัดการใหญ่ ธนาคารไทยพาณิชย์ กล่าวว่า ไทยพาณิชย์เป็นธนาคารแรกในไทย ช่วยนายจ้างดูแลพนักงานด้วยทางออกสุดโดนใจมนุษย์เงินเดือน ผ่านแนวคิดใหม่ “มีตังค์ทันทีไม่ต้องรอสิ้นเดือน” ให้เบิกเงินเดือนล่วงหน้าด้วยตนเองบนแอพพลิเคชั่น SCB Easy เป็นทางเลือกใหม่ช่วยปลดล็อคปัญหาเมื่อพนักงานต้องการใช้เงินฉุกเฉิน ให้สามารถวางแผนการเงินจากรายได้ประจำของตนเองได้ โดยไม่ต้องพึ่งหนี้นอกระบบ สอดคล้องกับนโยบายการให้สินเชื่ออย่างรับผิดชอบ (Responsible Lending) เริ่มให้บริการแล้วกับ 2 บริษัทชั้นนำ ได้แก่ วิลล่า มาร์เก็ท และ อำพลฟูดส์
นอกจากนี้ ธนาคารยังลุยตลาดบัญชีเงินเดือน (Payroll Account) เต็มสูบ ชูจุดเด่น SCB Payroll Solution ด้วยแพ็คเกจผลิตภัณฑ์และบริการที่แตกต่าง รวมทั้งสิทธิพิเศษระดับองค์กรที่ใช้บริการจ่ายเงินเดือนพนักงานผ่านระบบของไทยพาณิชย์ ตอบโจทย์ทั้งในมิติการบริหารบุคคลของนายจ้างและสวัสดิการทางการเงินแก่พนักงานในบริษัท ตั้งเป้าเดินหน้าขยายบัญชีพนักงานบริษัทภายใต้ SCB Payroll 20% ภายในปี 2562
นายอรพงศ์ กล่าวว่า ธนาคารได้ทำการสำรวจความคิดเห็นจากกลุ่มตัวอย่างพนักงานบริษัทผู้มีรายได้น้อยกว่า 30,000 บาท พบว่ามนุษย์เงินเดือนราว 80% ของกลุ่มตัวอย่างเคยกู้เงินนอกระบบ และ 88% มียอดเงินกู้น้อยกว่า 15,000 บาท ขณะที่ 57% ของกลุ่มตัวอย่างระบุว่าปัญหาหนี้สินทำให้ประสิทธิภาพการทำงานลดลง สอดคล้องกับผลวิจัยของอเมริกาที่สำรวจผลจากการมอบสวัสดิการนี้ให้กับพนักงานพบว่าสวัสดิการเบิกเงินเดือนล่วงหน้าช่วยเพิ่มแรงจูงใจในการทำงาน สร้างความผูกพันกับองค์กร ช่วยให้อัตราการลาออกของพนักงานลดลง 28% และลดค่าใช้จ่ายในการจัดหาบุคลากร ซึ่งในต่างประเทศมีการมอบสวัสดิการเช่นนี้อย่างแพร่หลาย
นายอิทธิพันธ์ เจียกเจิม ผู้ช่วยผู้จัดการใหญ่ ผู้บริหารฝ่าย Global Transaction Banking Services ธนาคารไทยพาณิชย์ กล่าวว่า ในช่วงแรกของการทดสอบบริการนี้ บริษัทนายจ้างจะคัดเลือกพนักงานกลุ่มเป้าหมายเพื่อให้ได้รับสิทธิ์นี้ โดยสามารถเบิกเงินเดือนได้เท่ากับจำนวนวันที่ได้ทำงานจริงมาแล้วในเดือนนั้นๆ สูงสุดไม่เกิน 50% ของเงินเดือน หรือไม่เกิน 20,000 บาทต่อเดือน (หรือตามที่นายจ้างกำหนด) สามารถเบิกเงินได้ตลอด 24 ชั่วโมงผ่านฟังก์ชั่น มีตังค์ ในแอพพลิเคชั่น SCB Easy และธนาคารจะหักเงินคืนในการจ่ายเงินเดือนครั้งถัดไป โดยมีค่าธรรมเนียมการเบิกเงินล่วงหน้า 1,000 ละ 20 บาท และเพื่อเป็นส่วนหนึ่งที่จะช่วยนายจ้างในการดูแลวินัยทางการเงินของพนักงานให้บริหารค่าจ้างของตนเองได้อย่างมีประสิทธิภาพ เรายังได้จัดโครงการพิเศษสำหรับพนักงานบริษัทเพื่อให้ความรู้เรื่องการบริหารเงินส่วนบุคคลอีกด้วย นอกเหนือจาก มีตังค์ ธนาคารยังมีแพ็คเกจสวัสดิการทางการเงินที่มอบให้กับพนักงานขององค์กรอย่างครบครัน อาทิ เงินฝาก สินเชื่อ ประกันชีวิต และบัตรเครดิต ที่ให้สิทธิพิเศษเหนือกว่าทั้งดอกเบี้ยพิเศษ และโปรโมชั่นเฉพาะกลุ่ม ด้วยแนวคิด รับเงินเดือนกับ SCB เรื่องดีๆ จะตามมา สำหรับในปีนี้ ธนาคารคาดว่าจะสามารถขยายบัญชีเงินเดือนเพิ่มได้กว่า 20% จากปัจจุบันที่มีฐานบัญชีเงินเดือนอยู่ที่ 2 ล้าน บัญชี
นายพิศิษฐ์ ภูสนาคม ประธานกรรมการบริหาร บริษัท วิลล่า มาร์เก็ท เจพี จำกัด กล่าวว่า ปัจจุบันบริษัทดูแลพนักงานกว่า 1,200 คน โดยมุ่งเน้นให้พนักงานมีความสุขในการทำงาน และมอบสวัสดิการที่คำนึงถึงประโยชน์ และขวัญกำลังใจเป็นสำคัญ พนักงานส่วนใหญ่ของเราอยู่ในวัยที่ต้องรับผิดชอบต่อครอบครัว บ่อยครั้งที่มีการขอเบิกเงินล่วงหน้าเพื่อนำไปใช้ก่อน ซึ่งที่ผ่านมา บริษัทมีสวัสดิการในรูปแบบกู้ยืมและให้ผ่อนจ่ายโดยการหักเงินเดือน เราไว้วางใจธนาคารไทยพาณิชย์ที่คอยให้คำแนะนำในเรื่องของการปรับตัวทางธุรกิจให้ทันในยุคดิจิทัล และสร้างสรรค์นวัตกรรมให้กับวิลล่ามาร์เก็ทอย่างต่อเนื่อง สำหรับ บริการมีตังค์ ในครั้งนี้ถือว่าเป็นการต่อยอดทางด้านดิจิทัลให้กับเราอีกครั้ง และเชื่อว่าจะเป็นอีกทางเลือกหนึ่งในการช่วยเหลือพนักงานในกรณีนี้ได้อย่างตรงจุด เพราะจำนวนเงินที่พนักงานต้องการไม่สูงมากนัก และพนักงานสามารถวางแผนการเงินจากจำนวนเงินเดือนที่ตัวเองต้องใช้ล่วงหน้าได้”
นายเกรียงศักดิ์ เทพผดุงพร กรรมการผู้จัดการ บริษัท อำพลฟูดส์ โพรเซสซิ่ง จำกัด กล่าวว่า ในการดูแลพนักงานกลุ่มอำพลฟูดส์กว่า 1,300 คน เราใช้หลักความเข้าใจและเห็นอกเห็นใจ เราทำงานกันเหมือนครอบครัว พนักงานส่วนใหญ่ทำงานกับเรามาเป็นเวลานานจนเปรียบเสมือนครอบครัวคนหนึ่ง สวัสดิการที่เรามอบให้มีหลากหลายรูปแบบ รวมถึงการให้เบิกเงินเดือนล่วงหน้าเพื่อไปใช้จ่ายยามจำเป็น บริการมีตังค์ช่วยให้พนักงานสามารถทำรายการผ่านแอพพลิเคชั่น SCB Easy ได้เอง จะช่วยบรรเทาปัญหาของพนักงานได้ ช่วยลดความกังวลใจ และทำงานต่อได้อย่างมีประสิทธิภาพ นอกจากนี้ ยังมีตัวเลือกทางด้านผลิตภัณฑ์ทางการเงินจาก SCB Payroll Solution ที่เรามอบให้กับพนักงานด้วยซึ่งนับว่าเป็นส่วนสำคัญที่ส่งเสริมความเป็นอยู่ของพนักงานของอำพลฟูดส์ให้มีคุณภาพชีวิตที่ดีขึ้นด้วย
องค์กรที่สนใจใช้บริการ SCB Payroll Solution สามารถติดต่อตัวแทนบริการลูกค้า หรือ ดูข้อมูลเพิ่มเติมได้ที่ https://www.scb.co.th/th/payroll.html#scbมีตังค์ #มีตังค์ทันทีไม่ต้องรอสิ้นเดือน #scbpayroll #รับเงินเดือนผ่านscbเรื่องดีจะตามมา